Der er risiko for bulder og brag i løbet af fredagen.

Solcremen, stråhatten og solbrillerne kan godt blive liggende i skuffen for i dag. Fredag ser nemlig ud til at blive noget, der minder om en efterårsdag, lyder det fra vejrvært på TV 2 Lone Seir. Fra morgenstunden er der skyet over Nordjylland, og særligt ved kysten bliver det meget blæsende. Der kan sågar komme vindstød af hård kuling. Risiko for torden Paraplyen står til at blive en tro følgesvend for dem, der ønsker at holde håret tørt. I løbet af dagen vil der nemlig skylle flere små byger ind over Nordjylland, og der er tilmed risiko for tordenvejr. I dagens begyndelse ligger temperaturerne på 13-14 grader. Senere kan temperaturene dog stige til 16-17 grader. Mod aftenstid er der bedring at spore. Her aftager vinden, og der bliver færre byger.